Politiet i Gilleleje advarer nu forældre om, at der er en risiko for, narkosælgere forsøger at få deres børn til at sælge stoffer for dem.

Ifølge vicepolitiinspektør Brian Stybe Grayston ved Midt- og Vestsjællands Politi nøjes en gruppe af 17 til 22-årige nemlig ikke kun med at sælge hash og kokain ved skolerne i Gribskov Kommune.

Læs også : Politiet oplever salg af hård narko foran folkeskoler i Gribskov

- Det, der sker, er, at man kører rundt i biler og opsøger de steder, hvor unge opholder sig og forsøger at sælge stofferne der. Derudover har vi også hørt om situationer, hvor man har forsøgt at rekruttere de unge helt ned til 15-årsalderen til at sælge stofferne for sig, siger han.

Det er langt over stregen. Brian Stybe Grayston, vicepolitiinspektør i Nordsjællands Politikreds

Viceinspektøren fortæller, at politiet nu er i gang med en indsatsfase, hvor uniformsbeklædte betjente er synligt tilstede ved skoler og institutioner.

Politiet har også opbygget en dialog med både kommunen og forældrene, så de kan orientere dem om, hvad politiet oplever.

- Det, at man er begyndt at fokusere på skoler, at der sælges kokain, og at man vil rekruttere andre unge, gør dette aldeles alvorligt. Det er langt over stregen, siger Brian Stybe Grayston.

Ikke et problem i nabokredsen

I Midt- og Vestsjællands Politi oplever leder af forebyggelse John Jensen ikke de samme problemer.

Selv om han er klar over, at der foregår en "smule" salg af stoffer ved ungdomsuddannelserne, oplever han slet ikke, at der på samme måde er aktivitet omkring folkeskoler.

- Når vi tager ud til ungdomsuddannelserne med vores hunde, finder vi nogle gange duftspor af narko i en jakkelomme eller en rygsæk, men aldrig på folkeskolerne, siger han.